Broj: 711-I-1694-P-396/18-02-8

Zagreb, 3. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave mogućeg sukoba interesa podnesene protiv dužnosnika Lenka Salečića, općinskog načelnika Općine Smokvica do 28. svibnja 2017.g.,** na 30. sjednici, održanoj 3. prosinca 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Lenka Salečića, općinskog načelnika Općine Smokvica do 28. svibnja 2017.g., zbog moguće povrede članka 10. u vezi s člancima 8. i 9. ZSSI-a, neće se pokrenuti s obzirom da je dužnosnik podnio Povjerenstvu izvješće o imovinskom stanju povodom proteka razdoblja od 12 mjeseci od prestanka obnašanja dužnosti.**

**Obrazloženje**

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je Lenko Salečić povodom obnašanja dužnosti općinskog načelnika Općine Smokvica koju je obnašao do 28. svibnja 2017.g. bio obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. podnositelju prijave jamči se zaštita anonimnosti.

Povjerenstvu je 20. studenoga 2018.g. podnesena neanonimna prijava mogućeg sukoba interesa protiv dužnosnika Lenka Salečića, koja je zaprimljena pod brojem: 711-U-3311-P-396/18-01-1. U prijavi se u bitnome navodi da iz javno dostupnih podataka objavljenih na internetskoj stranici Povjerenstva proizlazi da dužnosnik Lenko Salečić nije podnio izvješće o imovinskom stanju po proteku roka od dvanaest mjeseci nakon prestanka obnašanja dužnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. toga Zakona počinju danom stupanja na dužnost **i traju dvanaest mjeseci od dana prestanka obnašanja dužnosti** iz čega proizlazi da su dužnosnici obvezni podnijeti izvješće o imovinskom stanju i protekom roka od dvanaest mjeseci od prestanka obnašanja dužnosti.

Člancima 21. i 22. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju te da je postupak provjere podataka iz podnesenih izvješća o imovinskom stanju dužnosnika zatvoren za javnost, a konačne rezultate nakon provedenog postupka provjere podataka Povjerenstvo je dužno javno objaviti. Provjera podataka iz podnesenih izvješća o imovinskom stanju može biti prethodna (administrativna) i redovita.

Sukladno članku 23. stavku 1. ZSSI-a prethodna (administrativna) provjera uključuje: provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika te provjeru pravilnog i potpunog ispunjavanja obrasca izvješća o imovinskom stanju od strane dužnosnika. Na temelju stavka 2. istog članka **prethodna (administrativna) provjera vrši se za svako podneseno izvješće o imovinskom stanju dužnosnika, odmah po zaprimanju istoga,** na početku mandata, kod svake bitne promjene imovinskog stanja te na kraju mandata, **a prije** unosa podataka u Registar dužnosnika **i njihove objave na internetskim stranicama Povjerenstva.**

Slijedom navedenog, sukladno članku 23. stavku 2. ZSSI-a, podnesena izvješća o imovinskom stanju objavljuju se na internetskim stranicama Povjerenstva tek nakon provedene prethodne (administrativne) provjere istih.

Uvidom u Registar imovinskih kartica, Povjerenstvo je utvrdio da je dužnosnik Lenko Salečić dana 18. listopada 2018.g. podnio izvješće o imovinskom stanju sa svrhom podnošenja „Protek 12 mjeseci od prestanka obnašanja dužnosti“. Navedeno izvješće o imovinskom stanju je u postupku prethodne (administrativne) provjere podataka te stoga isto nije objavljeno na internetskim stranicama Povjerenstva.

Budući da je Povjerenstvo utvrdilo da je dužnosnik Lenko Salečić postupio sukladno odredbi članka 8., u vezi s člankom 20. stavkom 3. ZSSI-a, te je podnio Povjerenstvu izvješće o imovinskom stanju povodom proteka razdoblja od dvanaest mjeseci od prestanka obnašanja dužnosti općinskog načelnika Općine Smokvica, Povjerenstvo je utvrdilo da je zaprimljena prijava neosnovana.

Slijedom navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Lenko Salečić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana